Jwan' re' ngok len' lin' sen' mnibe' re xa' ngok yek lo re xa' Israel,
zya ngo win dib izyo ya.
Zyasa thi mbi' yez Belén,
lo xyon Judá,
mbro' nda lo xyon Moab kon ngol xa' nde kon chop xin' xa'.
Le' xa' bi' ya ndole Elimelec nde sal' xa' ndole Noemí.
Thi xin' bi' xa' ndole Mahlón nde tedib or ndole Quelión.
Re xa' re' nak xa' Efrata jwan' nak Belén lo xyon Judá.
Nde mzin re xa' lo xyon Moab,
tya mblabe xa' ngo xa'.
Tya nguj Elimelec sal' Noemí nde mbyan' thib xa' kon rop xin' bi' xa'.
Xisa rop or ya mselya',
kon ngol yez Moab,
thib ngol ndole Orfa,
le' tedib ngol ndole Rut.
Nde sen' ngo xob tsi' lin' nzo xa' tya,
nguj rop xin' bi' xa',
Mahlón nde Quelión.
Mbyan' tib nyatub Noemí,
ngenta sal' xa' nde ngenta xin' xa'.
Rut nde Noemí
Tib wiz,
Noemí mbro'te lo xyon Moab kon rop ngol xix xa',
tak mbin xa' mblat lazo' Jehová re xa' Israel,
men yez Dios.
Ngotab win nde mdobte ngok reta jwan'.
Jwan' nasa mbro'te Noemí ten' nzo xa' kon rop ngol xix xa' lo xyon Moab,
nde mbere xa' lo xyon Judá.
Nde sen' ndo xa' ned nchab xa' lo rop xix xa':
—Naya,
bere go' liz go',
bya go' lo xna' go'.
Jehová li yalwen lo rop go',
xa mbli go' lon nde lo rop thabol xin' na.
Nde Jehová ta' di's selya' go' tib gob nde nabe'z yo go' liz go'.
Nde mda' xa' chut lo rop xix xa',
sa bere ngol liz ngol.
Le' rop ngol mbrez yaj mbin',
nde nchab rop ngol:
—¡Na'bered ná'!
¡Ná' tyonke xis la ten' nak las la!
Nde Noemí nchab:
—Bya go',
xin' got na.
¿Kwan li go' gan tyonke go' xis na?
Na,
ya na'galtra xin' na,
par ak sal' go'.
Bere go' liz go' may,
tak ngoxla na par selyan tib gob.
Nde tenye jwan' naga ngembed na,
nde tez na yal' re' selyan,
nde kelo xin' na,
¿cho nye kembed go' axta yalal or sa selya'no go' or?
¿Cho tata yan' go',
na'selyad go' nde kembed go' or?
Na'akta jwan' na xin' got na,
tak mas naro xyan ndonon ke go',
tak Jehová mtel' re jwan' ta ndyak na re'.
Nde rop ngol mbrez yaj mbin' tib gob.
Nde lulka Orfa mda' chut lo xna'yin' nde mbere,
le' Rut mbyan' lo xna'yin'.
Zyasa Noemí nchab:
—Bwi',
le' xlyon la mbere xa' yez xa',
lo re dios xa'.
Byanke xis xa'.
Le' Rut mkab:
—¡Na'nyabta lu lon lan la,
nde yan' tib la!
Tak one ploja ndaa tya ndan,
nde one ploja yoa tya yon.
Yez la ak yez na,
nde Dios la ak Dios na.
Ten' gaj la tya gaj na nde tya ga's na.
Nde Jehová toti na tez lan la,
ben'ta yalguj li la' ta rop na'.
Nde Noemí mbyen ke Rut ya mtolila xgab na' yanke xis xa',
na'ngentra kwan ngab xa' lo Rut.
Nde mdo rop xa' ned,
nda xa' nde mzin xa' Belén.
Sen' ngote rop xa' len' yez Belén,
reta xa' yez ya nzoyen xa'.
Nde re ngol nchab:
—¿Cho nanakta Noemí xa' ba?
Zyasa le' Noemí nchab:
—Na'koled go' na Noemí,
blole go' na Mara,
tak Dios jwan' ndono dib yalnyebe' mbli ta xyan toz ndyak na.
Sen' mbro'n tre'ya re xa' liz na mben nde bro jwan' ndanon,
per na mberen tata nyatub na,
nguj re xa' liz na.
¿Kwan liy ngole go' na' Noemí,
Jehová jwan' ngeno dib yalnyibe' mbli ta ndyak na re xgab re'?
Tamod mbere Noemí kon Rut xix xa',
mbro' xa' lo xyon Moab nde mzin xa' Belén sen' ndyobte ndyop cebad.
Tya ngeno Noemí,
thi ta Elimelec thabol sal' Noemí,
ti xa' rik,
xa' nzob xki's na,
ndole Booz.
Zyasa Rut,
xa' yez Moab,
nchab lo Noemí:
—Bta' di's ndan ten' nge men sin',
nda thop na mbis cebad gow,
nen' cho mos lyat lazo' xa' na,
ta' xa' di's tyonke'n xis xa',
sa thop na gow.
Nde Noemí nchab:
—Wa may.
Nde Rut mbro',
nda ten' nge re mos sin',
nde mthop Rut re do cebad jwan' mbla' mos.
Nde yalwen ngok lo Rut nak,
ten' ta nge thop Rut do cebada,
nak chan' Booz,
xa' ta Elimelec.
Zyasa cho le' Booz mzin mbro' Belén mni dyux lo re mos nde nchab xa':
—¡Dios li ley' re go'!
Nde re mos mkab:
—¡Dios li ley' go'!
Zyasa Booz mnabdi's lo xa' nyebe' lo re mos,
nchab:
—¿Cho xin' nak mza' ba?
Le' xa' mkab:
—Mza' ba nak xa' yez Moab jwan' ndeno Noemí,
ta mbere mbro' lo xyon Moab.
Nde mna'b mza' lon tan di's thop mza' re jwan' mba' lo ya' mos,
nde nge mza' sin' xata mdobte mza' til' la axta naya nek lud tera ryoxkwen mza'.
Zyasa nchab Booz lo Rut:
—Btonza jwan' nin loa xin' na,
na'yathopta la cebad xa'ga lo chan' men.
Byan' tre'ya kon re mos got na.
Nde jwin wi'a ten' nge re mos na sin',
nde yankea xis re mos got ten' ya xa' sin'.
Na,
ya mnia na lo re mos bi',
sa na'tad xa' xyan yek la.
Nde sen' nchek lazo'a ya yu'a nit nzo re,
nit ya mblo'la mos.
Zyasa Rut nado' ngok mdoxub axta mdin' lon' izyo,
nde nchab lo Booz:
—¿Kwan liy taja wen go' lon nde ndli go' kompay na,
tenye nanakta na xa' las go'?
Le' Booz mkab:
—Ya mdejla men lon re jwan' mblia lo xna'yi'a xata nguj sal' la,
mbla'a xud la,
xna'a,
las la ten' ngola,
nde ndea yoa tre'ya,
ten' nanzolot la men.
¡Jehová kix re jwan' mblia!
Lo ta nkwan' la yoa len' xil' Jehová,
Dios chan' xa' Israel sa lya'a,
Dios li kompay la nde ta' Dios re jwan' mblia gan.
Nde Rut mkab lo Booz:
—Wen toz nak go' lon,
re di's ne go' mbloney lazo'n.
Nabe'z toz ndodi's go',
tenye mas lud ndak na ke lo ti mos got go'.
Sen' ngoxob hor wa xwi xa',
Booz nchab lo Rut:
—De' tre'ya,
bxen pan waa nde bwaza len' vinagr.
Nde Rut ngwa mdob xij re xa' nge sin'.
Nde Booz mda' mbis mbyex lo Rut,
nde mda Rut axta kebe' mze len' xa' nde tata mbro'xob jwan' sen' mne mda xa'.
Sen' nda thop xa' do cebad tedib gob,
zya Booz mnibe' lo reta mos xa':
—Bta' go' di's thop Rut do cebad xij re ten' nge tobo go' cebad nde na'ko'yantod go' xa'.
Nde blote sin' go' pla do cebad nge tobo go' nde bla' go'y sa thop xa'y nde nakweznod go' xa'.
Zyasa Rut mthop do cebad tya axta mbla yal' nde sen' mdis xa' cebad jwan' ta mtop xa' ya,
mbro' masra tib gal kil mbis cebad.
Nde mbe' xa' re mbis ya,
mbere xa' yez,
nde mblo' xay lo xna'yi' xa'.
Xisa mblote xa' jwan' ta mbro' xob lo jwan' mda xa' ya nde mda' xay lo xna'yi' xa'.
Zyasa le' xna'yi' Rut nchab:
—¿Plo ngwaa sin' na wiz?
¿Plo mtop la labaja mbis?
¡Dios ta' masa lo xa' jwan' taja mbli kompay la!
Zyasa mda' Rut kwent lo xna'yi' Rut plo ngwa xa' sin' nde nchab xa':
—Xa' jwan' nak chan' ten' ngwan sin' ndole Booz.
Nde Noemí nchab:
—¡Jehová li ley' xa'!
¡Wen toz nak Dios lon' nde lo re xa' nguja'!
Xa' bi' ya,
nchakta gax thabol sal' na' xa',
jwan' nasa no xa' ya nak tib xa' jwan' ndablo tola' na'.
Nde noga nchab Rut:
—Nega' xa' lon.
“Bke sin' kon re mos got na axta kebe' mdib dib kosech na.”
Le' xa' mkab lo xix xa' Rut:
—Jwin toz mod ya xin' got na,
ta'kea sin' kon re mos got xa' nde na'yat la xaga lo rsin' men sa natatid men la.
Le' Rut mtop cebad kon re mos got Booz,
axta kebe' mne mbro' kosech cebad nde trig.
Dib tyemp ya,
Rut ngo lo xna'yi' Rut.
Tib wiz Noemí nchab lo Rut:
—Xin' got na,
ndablo kwan na ti xa' ak sal' la sa wen ndaa.
Wi' nea,
le' Booz,
xa' ta thabol sal' na',
xa' nak chan' re mos got plo mkea sin'.
Xa' ya,
na yal' re' ya tombi xa' mbis cebad.
Naya bli jwan' re':
God nde pse' xab la gok lar mas nawe nya nde blo nit naxe' lad la nde yaa tya.
Per nda wi'a,
nawi' Booz la axta kebe' mne mda Booz.
Nde sen' gat xa',
wi'a plo gax xa'.
Zyasa ya lit la laryis xis ni xa' nde gax la lo ni xa'.
Nde xa' nye nen' kwan lia.
Le' Rut mkab:
—Lin reta jwan' mnibe'a lon.
Nde Rut mbro' nda ten' ndryo' kosech,
nde mbli xa' reta jwan' mnibe' xna'yi' xa'.
Nde sen' jwin mda rsye' Booz,
nale ngo lazo' xa' nde nda that xa' gax ten' ndobre mbis.
Zyasa Rut nalaska nda ten' naxyat Booz,
nek lud namtesta Rut nde mblit Rut laryis xis ni Booz nde ngox Rut lo ni xa'.
Nde rolja yal' gob mbroxkal' mbi' ya nde sen' mbyek xa' tib lad nde mbwi' xa' cho ti ngol naxyat lo ni xa'.
Zyasa mnabdi's xa':
—¿Choa?
Le' ngol mkab:
—Na nak Rut,
nzolo go' na.
Bxob go' ro xabis go' xis na,
lo ta nchak ta gax go' thabol sal' na,
go' ndablo tola' ná'.
Le' Booz nchab:
—¡Dios li ley' la!
Naya,
mas jwan' wen nge lia,
ke re jwan' mblia lo xna'yi'a nera,
na'ngakwan'ta la mas mbyo yen' ke na,
one cho xa' rika o xa' proba.
Naya,
nazyebta la xin' got na,
na li re jwan' nya'b la.
Tak reta men yez na re',
ya mnela xa' le' lu nak ti ngol nawe toz.
Naya,
tenye na nak xa' nchak ta gax thabol sal' la,
nzo tib xa' mas nchak ta gax xa' ke na.
Byan' ncheta na yal' re'.
Ye',
tez xa' ya toyal xa' tola' xa' la,
lo ta nak xa' ta gax la,
ngen kwan liy,
li xay.
Per tez xa' ya na'lid xay,
Jehová ndo wi',
na ta xki's na loa,
na liy.
Naya bdat axta tyuxni.
Nde yal' ya mdat Rut lo ni Booz.
Tib wiz tata ben' nakalra' ngoche ngol,
tak Booz nchab:
—Sa ngen cho nye ta mbyed ngol re' ten' ndryo' kosech.
Xisa nchab Booz:
—Bta' lo bay jwan' nzob xis la ba nde ne bxena.
Laja ndonden ngola,
le' Booz mchix xop almud mbis cebad mblo xa'y lo bay nde mke' Booz sa xis Rut,
nde ngo Rut ned ndya Rut yez.
Lo mzin Rut ten' nzo xna'yi' Rut,
le' xa' mnabdi's lo Rut:
—¿Xa ngotey ten' ngwaa,
xin' got na?
Le' Rut mdej reta jwan' mbli Booz lo Rut.
Nde nchaba Rut:
—Re xop almud cebad re',
mda' xa' nde ne xa':
“Sa na'bered la lo xna'yi'a tata nyatub la.”
Zyasa le' Noemí nchab:
—Xin' got na,
naya,
pkembed nen' xamod yalo yan' jwan' re'.
Tak naya mbi' ya pa kwed xa',
axta kebe' wi' xa' naxut yan' jwan' re'.
Xisa Booz ngwa tob ro yala ro yez,
ten' ndyop re xa' sen' nchak di's xa'.
Zyasa le' xa' ta xa' jwan' ta mdej Booza ndarid ndab tya nde Booz mni lo xa':
—Mbi',
de' tyob la tre'.
Nde xa' ngwa mdob tya.
Zyaga mbrez Booz tsi' xa' gox lo yez ya,
nde mna'b Booz lo re xa' ya,
sa tyob xa' tya,
nde re xa' ya ngwa mdob tya.
Zyasa nchab Booz lo xa' ta nchak ta gax xa' ya:
—Mnea,
Noemí ta mbere mbro' lo xyon Moab,
nge tho izyo ta ngok chan' Elimelec,
xa' tan'.
Mblin xgab tej ney loa,
tez ncholas la ti' ley,
bxi'y naya ta nzi wi' re men nzi tre'ya nde nzi wi' re xa' gox lo yez re'.
Lo ta nak la xa' ta gax Elimelec lu jwan' ndablo ti' izyon xa'.
Per tez lu na'ncholasta ti' ley,
mney lon,
tak xis la ndo na,
jwan' no ndablo ti'y.
Le' xa' ta Booz mkab:
—Na kay.
Zyasa Booz nchab:
—Lega le' wiz ta ti'a izyo lo Noemí,
ndablo selya'noa Rut xa' yez Moab ngol thabol,
sa tola'a bin xa' lo izyon xa'.
Zyasa le' xa' ta Booz mkab:
—Tez tamod naka,
na'lit na gan ti ney,
tak ndaga nax totin lo bin na.
Per tez lu nchola's ti'y,
bxi'y.
Na ta di's ti' ley.
Pola re xa' Israél ngeno xa' ti mod:
Sen' tola' xa' chan' ta xa',
o ta' xa' di's yan'no xa'ga' ta xa'y,
zyasa par tibtane toli xa' di's,
xa' ta nthoy ya' o xa' jwan' ta ta' di'sa,
xa' ya ngote thi yalyid xa' nde nda' xa'y lo xa' ta ti'y ya' o xa' ta kaya'y ya'.
Zyasa xa' ta Booz mblote xa' yalyid xa' nde mda' xa'y lo Booz nde nchab xa':
—Lu bkay.
Zyasa Booz nchab lo re xa' gox nde lo re xa' nzi tya:
—Re go' nzi wi' naya le' na kaya reta jwan' ngok chan' Elimelec,
Quelión nde Mahlón lo Noemí.
Nde taga na ka Rut xa' yez Moab,
ngol thabol Mahlón,
ak xa' sal' na,
sa lichen bin xa' lo izyon xa'.
Tamod sa na'tyon'ta bin xa' xij re ta xa' nde xij re xa' liz xa'.
Naya,
re go' nzi wi' ngok jwan' re'.
Zyasa reta xa' gox nde re xa' nzi tya nchab:
—Ná' mbwi' re jwan' ngok.
¡Jehová li ley' ngol jwan' yote liz la,
xaja mbli ley' Dios Raquel nde Lea,
lo bin xa' ten' nde reta na' jwan' nak xa' Israél!
Nde lu ak ti mbi' ntak yez Efrata nde ti mbi' xyob len' yez Belén.
Nde Jehová ta' bro or bix loa jwan' tyan ngol yen' re'.
Ya'r xa' lo bin la xaja xa' liz Fares,
xin' bi' Judá ta mxan Tamar.
Tamod mselya' Booz kon Rut,
nde sen' ngoxno xa' ngol,
Jehová mda' di's mkelo xin' Rut nde mxan Rut thi or bi'.
Zyasa re ngol nchab lo Noemí:
—¡Naro toz nak Jehová!
¡Naya mda' Xa' ti xin' xot la!
¡Or re',
kenap or la nde tola'r la!
¡Or ak xa' xyob len' dib Israel!
Or ak xa' la'stoa nde kenap or la sen' ngox la,
tak or nak xin' xix la Rut,
xix la jwan' ntak toz loa mas ke tib gaz mdyen' bi',
tak nke' toz lazo' xix la lu,
nde wen toz xa' loa.
Nde Noemí mkaya' mbed,
mde's xa' mbed,
nde mxen' xa' or.
Sen' mne re ngol nzo gax ten' nzo Noemí,
nchab re ngol:
—¡Ngol ti mbed bi' lo Noemí!
Nde mblole re ngol mbed ya,
Obed.
Obed re' ngok xud Isaí,
Isaí ngok xud David.
Re xa' re' ngok xa' nde lo bin Fares:
Fares ngok xud Hezrón,
Hezrón ngok xud Ram,
Ram ngok xud Aminadab,
Aminadab ngok xud Naasón,
Naasón ngok xud Salmón,
Salmón ngok xud Booz,
Booz ngok xud Obed,
Obed ngok xud Isaí nde Isaí ngok xud David.